CELEX: C2006/237/16
Language: el
Date: 2006-09-30 00:00:00
Title: Υπόθεση T-198/06: Προσφυγή ασκηθείσα στις 21 Ιουλίου 2006 — Rathscheck Schiefer und Dach-Systeme κ.λπ. κατά Επιτροπής των Ευρωπαϊκών Κοινοτήτων

30.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/8
            
         Προσφυγή ασκηθείσα στις 21 Ιουλίου 2006 — Rathscheck Schiefer und Dach-Systeme κ.λπ. κατά Επιτροπής των Ευρωπαϊκών Κοινοτήτων
   (Υπόθεση T-198/06)
   (2006/C 237/16)
   Γλώσσα διαδικασίας: η γερμανική
   Διάδικοι
   
      Προσφεύγουσες: Rathscheck Schiefer und Dach-Systeme KG (Mayen, Γερμανία), Nikolaus Theis Nachf. Böger GmbH (Bundenbach, Γερμανία) και I.B. Rathscheck Söhne KG Moselschiefer-Bergwerke (Mayen, Γερμανία) (εκπρόσωπος: T. Risse, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Ακύρωση του άρθρου 1 της αποφάσεως της Επιτροπής της 8ης Μαρτίου 2006 σχετικά με την κρατική ενίσχυση C 31/2004 (ex NN 53/2004) που χορήγησε η Γερμανία υπέρ της επιχειρήσεως Schiefergruben Magog GmbH & Co. KG.
   Λόγοι και κύρια επιχειρήματα
   Οι προσφεύγουσες αμφισβητούν τη νομιμότητα του άρθρου 1 της αποφάσεως C (2006) 641/τελικό της Επιτροπής, της 8ης Μαρτίου 2006, με την οποία κρίθηκε ότι η κρατική ενίσχυση που χορήγησε η Γερμανία υπέρ της Schiefergruben Magog GmbH & Co. KG, ανταγωνίστρια των προσφευγουσών, είναι εν μέρει ασυμβίβαστη με την κοινή αγορά, κατ' εφαρμογήν του άρθρου 87, παράγραφος 3, στοιχείο γ', ΕΚ.
   Οι προσφεύγουσες έλαβαν μέρος στην τυπική διαδικασία εξετάσεως εκ μέρους της Επιτροπής.
   Προς στήριξη της προσφυγής τους, οι προσφεύγουσες επικαλούνται παραβίαση του κανονισμού (ΕΚ) 70/2001 της Επιτροπής, της 12ης Ιανουαρίου 2001, σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις προς μικρές και μεσαίες επιχειρήσεις (ΕΕ L 10, σ.33), όπως τροποποιήθηκε με τον κανονισμό (ΕΚ) 364/2004 της Επιτροπής, της 25ης Φεβρουαρίου 2004, για την τροποποίηση του κανονισμού 70/2001 όσον αφορά την επέκταση του πεδίου εφαρμογής του ώστε να συμπεριλάβει τις ενισχύσεις για έρευνα και ανάπτυξη (ΕΕ L 63, σ. 22).
   Κατά τις προσφεύγουσες, η επιλεξιμότητα, κατά τα άρθρα 5α και 5β του κανονισμού 70/2001 προϋποθέτει ότι η νέα μέθοδος παραγωγής, την εισαγωγή της οποίας διευκόλυνε η συγκεκριμένη ενίσχυση, συνιστά προανταγωνιστική ανάπτυξη. Υποστηρίζουν ότι η προϋπόθεση αυτή δεν συντρέχει στην προκειμένη περίπτωση, καθόσον το πρότυπο για το οποίο χορηγήθηκε ενίσχυση δεν έχει κανένα στοιχείο νεωτερισμού.
   Επίσης, οι προσφεύγουσες στηρίζουν την προσφυγή τους στην έλλειψη επιλεξιμότητας κατά το άρθρο 4 του κανονισμού 70/2001. Κατά τη διάταξη αυτή είναι επιλέξιμη μια μέθοδος παραγωγής όταν αυτή συνιστά ουσιαστική τροποποίηση σε σχέση με τη μέχρι τούδε εφαρμοζόμενη μέθοδο παραγωγής. Η προϋπόθεση αυτή δεν συντρέχει εν προκειμένω, καθόσον η μέθοδος εργασίας στο πλαίσιο της παραγωγικής διαδικασίας παρέμεινε η ίδια.